b'\n_START_ARTICLE_\nUlfeldt\n_START_PARAGRAPH_\nUlfeldt (ogs\xc3\xa5 Ulfeld) er en utd\xc3\xb8d dansk uradelsslekt, kjent siden \xc3\xa5r 1186. I 1635 og 1641 ble noen medlemmer utnevnt til riksgrever._NEWLINE_Slekten f\xc3\xb8rte som v\xc3\xa5pen i s\xc3\xb8lv en r\xc3\xb8d valravn (halvt ulv, halvt \xc3\xb8rn) og p\xc3\xa5 hjelmen en oppvoksende r\xc3\xb8d ulv. Skjoldmerket kjennes fra et segl benyttet av Peder Strangesen (d\xc3\xb8d 1241) i 1230. Slekten tok navnet Ulfeldt (dvs. \xc2\xabulvefelt\xc2\xbb) p\xc3\xa5 1500-tallet etter slektsv\xc3\xa5penet. En rekke slektsmedlemmer var medlemmer av det danske riksr\xc3\xa5det fra 1400-tallet til 1600-tallet og p\xc3\xa5 15- og 1600-tallet var slekten blant de mest innflytelsesrike danske adelsslektene. Til slekten h\xc3\xb8rer bl.a. rikskansler Jacob Ulfeldt og s\xc3\xb8nnen rikshovmester Corfitz Ulfeldt, som var gift med kong Christian IVs datter Leonora Christina Ulfeldt. Lensherre Ebbe Ulfeldt var gift med Christian IVs datter Hedevig Ulfeldt._NEWLINE_Slektens siste mann i Danmark var schoutbynacht Laurids Christoffer Ulfeldt (1678\xe2\x80\x931762). Rikshovmesteren Corfitz Ulfeldt hadde i ekteskapet med Leonora Christina ti barn, hvorav keiserlig general, kammerherre og riksgreve Leo Ulfeldt (1651\xe2\x80\x931716) var far til ungarsk hoff- og statskansler, riksgreve Anton Corfitz Ulfeldt (1699\xe2\x80\x931769) til Goltzsch og Jendkau m.m. Med ham d\xc3\xb8de slekten ut i mannslinjen i 1769._NEWLINE_Slektsmedlemmer har eid en rekke gods og slott i Danmark, bl.a. Egeskov slott.'